ઉત્તરાખંડમાં વાદળ ફાટયું પૂરનો પ્રકોપઃ ૨૬નાં મોત
જમીન ધસી પડવા સહિતની ઘટનાઓથી મોટા પાયે નુકશાન ઃ સમગ્ર ઉત્તર ભારતમાં ભારે વરસાદ
(પીટીઆઇ)	દેહરાદુન, તા. ૪
ઉત્તરાખંડનાં ઉત્તરકાશી જિલ્લામાં ભારે વરસાદનાં પગલે ભાગીરથી નદીમાં અચાનક આવેલા પૂર તથા જમીન ધસી પડવા અને વાદળ ફાટવાથી ૨૬ લોકોનાં મોત થયા હતા અને જાન-માલનું ભારે નુકશાન થયું હતું. હવામાન વિભાગ દ્વારા ભારે વરસાદની આગાહી કરવામાં આવ્યા પછી રાજ્ય સરકારે હાઇ એલર્ટની જાહેરાત કરી દીધી છે. જમ્મુ કાશ્મીરનાં કાથુઆ અને જમ્મુ જિલ્લાઓમાં આવેલા પૂરમાં ફસાઇ ગયેલા ૨૨ લોકોને પોલીસ અને સ્થાનિક લોકોએ સુરક્ષિત રીતે બહાર કાઢી લીધા હતાં. રામબાણ જિલ્લામાં ભારે વરસાદને પગલે જમીન ધસી પડતા જમ્મુ-શ્રીનગર નેશનલ હાઇવે આજે બંધ કરી દેવામાં આવ્યો હતો.
જેનાં પગલે ૨૦૦ વાહનો અટવાઇ ગયા હતાં. હિમાચલ પ્રદેશનાં કુલ્લુ જિલ્લાનાં મનિલામાં ભારે વરસાદને પગલે આવેલા પૂરમાં ૧ વ્યકિતનું મોત થયુ હતુ અને મહત્વપૂર્ણ પુલો અને ઇમારતોને નુકશાન થયુ હતું. ઉત્તર પ્રદેશમાં નદીમાં ડૂબી જવાથી બે બાળકોનાં મોત થયા હતાં.
ઉત્તરકાશીમાં આ અગાઉ ૧૯૭૮માં આવુ જ પૂર આવ્યુ હતુ જેમાં મોટી સંખ્યામાં લોકો બેઘર થઇ ગયા હતાં. ઉત્તરાખંડમાં આજે આવેલા પૂરમાં અત્યાર સુધી ૨૬ લોકોનાં મોતને સમર્થન આપવામાં આવ્યુ છે અને હજુ પણ ઘણા લોકો લાપતા છે. ઉત્તરાખંડનાં મુખ્યપ્રધાન વિજય બહુગુણાએ પૂર અંગે ચિંતા વ્યક્તા કરતાં જણાવ્યું હતું કે જે વિકરાળ સ્વરૃપે પ્રકૃતિનો પ્રકોપ આવ્યો છે તેમાંથી બહાર આવવામાં સમય લાગશે. ઘણા મોટા પ્રમાણમાં નુકશાન થયુ છે. ખેતી અને પશુઓને ભારે નુકશાન થયુ છે. ઘણા મકાનો તૂટી ગયા છે.
તેમણે જણાવ્યું હતું કે મનેરી ભાલી પરિયોજનાનાં બીજા અને ત્રીજા ફેઝને નુકશાન થયુ છે. ગંગોત્રીનાં પુલને ભારે નુકશાન થયુ છે. ફાયર બ્રિગેડની ગાડીઓ પણ વહી ગઇ છે. છેલ્લા કેટલાક દિવસથી ઉત્તરકાશીમાં સમયાંતરે વરસાદ થઇ રહ્યો હતો પરંતુ શુક્રવાર અડધી રાતે વરસાદે વિકરાળ સ્વરૃપ ધારણ કરી લેતા ભાગીરથી અને અસિગંગા નદીઓનું જળ સ્તર ખુબ જ વધી ગયુ હતું. જેના કારણે લોકોનાં ઘરોમાં પાણી પ્રવેશી ગયુ હતું.
અધિકારીઓનાં જણાવ્યા અનુસાર લગભગ ૨૦૦૦ લોકો પૂરથી પ્રભાવિત થયા છે. ૨૦૦ પરિવારોને સુરક્ષિત સ્થળોએ ખસેડવામાં આવ્યા છે. પીએસી અને આઇટીબીપીની ટીમનાં સભ્યો રાહત અને બચાવ કાર્ય કરી રહ્યા છે. ગંગોત્રી નેશનલ હાઇવેમાં પણ અવરોધ ઉભો થતાં ચાર ધામ યાત્રા સ્થગિત કરી દેવામાં આવી છે. ઉત્તરાખંડનાં મુખ્ય પ્રધાન બહુગુણાએ જણાવ્યું હતું કે રસ્તાઓ ખુલી જશે ત્યારબાદ પ્રધાનો ત્યાંની મુલાકાત લેશે. નુકશાનની વિગતો લઇને રાજ્ય સરકાર કેન્દ્ર પાસે જશે અને મદદની માંગ કરશે. ઉત્તરકાશી ઉપરાંત ચમોલી, ટિહરી અને પિથોરાગઢ જેવા વિસ્તારોમાં પણ જમીન ધસી પડવાની જોવા મળી છે.